Rodbertus igitur vicecomes Cabilonensis, frater domni Lamberti comitis, vir inlustris, obtulit quendam mansum, in Vallis dictum, cum franchisiis, servis et ancillis, vineis, pratis, pascuis et omnibus appenditiis. Itaque pro gratia senioris sui dederunt et alii quam plurimi, pro animabus suis, ut dictum est, sumptibus ex propriis: — Witbertus miles, unum mansum in Corcellis, cum vinea et rebus adjacentiis; — Wido, alium mansum in Bierias, cum cunctis sibi pertinentiis; — Girardus, in Marriaco mansum, cum vinea et appenditiis.